KOMISIJOS SPRENDIMAS
2007 m. vasario 12 d.
iš dalies keičiantis Sprendimą 2005/513/EB dėl suderinto radijo spektro naudojimo 5 GHz dažnių juostoje įgyvendinant belaidės prieigos sistemas, įskaitant vietinio radijo ryšio tinklus (WAS/RLAN)
(pranešta dokumentu Nr. C(2007) 269)
(Tekstas svarbus EEE)
(2007/90/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos Bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Priėmus 2005 m. liepos 11 d. Komisijos sprendimą 2005/513/EB dėl suderinto radijo spektro naudojimo 5 GHz dažnių juostoje įgyvendinant belaidės prieigos sistemas, įskaitant vietinio radijo ryšio tinklus (WAS/RLAN) (2), po papildomų tame sprendime apibrėžtų techninių parametrų tyrimų paaiškėjo, kad didžiausio vidutinės ekvivalentinės izotropinės spinduliuotės galios (angl. e.i.r.p.) tankio apribojimai 5 150-5 250 MHz ir 5 250-5 350 MHz juostose gali būti suformuluoti kitaip nei 2005 m. liepos 11 d. sprendimo nuostatose, tokiu būdu supaprastinant įrenginių tyrimus. Dėl naujos techninių parametrų formuluotės palengvėtų tokių sistemų įdiegimas ES.
(2)
Europos telekomunikacijų standartų institutas (ETSI) ir Europos pašto ir telekomunikacijų administracijų konferencija (CEPT) patvirtino, kad techninių parametrų daliniai pakeitimai nedaro įtakos kitų tarnybų, naudojančių tą patį radijo spektrą kaip ir WAS/RLAN, apsaugai ir visų pirma išlaiko pakankamai žemą suminį 5 150-5 350 MHz dažnių juostoje veikiančių vietinių radijo ryšio tinklų keliamų trikdžių lygį (RLAN), leidžiantį išvengti trukdžių palydoviniam ryšiui.
(3)
5 GHz dažnių juostas naudojančio RLAN įrenginio darniajame standarte, kurį priėmė Europos telekomunikacijų standartų institutas (ETSI) ir suteikė numerį EN 301 893, atsižvelgiama į šį techninių parametrų supaprastinimą.
(4)
Šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/513/EB 4 straipsnio 1 dalis pakeičiama taip:
„4 straipsnis
1. 5 150-5 350 MHz dažnių juostoje WAS/RLAN įrenginius yra leidžiama naudoti tik patalpose vidutinę ekvivalentinę izotropinės spinduliuotės galią (angl. e.i.r.p.) ribojant iki 200 mW. Be to, 5 150-5 350 MHz juostoje didžiausias vidutinės ekvivalentinės izotropinės spinduliuotės galios tankis bet kurioje 1 MHz juostoje neturi viršyti 10 mW/MHz.“
2 straipsnis
Šis sprendimas skirtas valstybėms narėms.
Priimta Briuselyje, 2007 m. vasario 12 d.